[DATO]

Kære medarbejder i [virksomhedens navn]

**Ferierejser til udlandet**

Vi vil med denne skrivelse informere dig om de retningslinjer, som indtil videre gælder i [virksomhedens navn] for medarbejdernes ferierejser til udlandet.

**Ny rejsevejledning fra Udenrigsministeriet**

Udenrigsministeriet har med virkning fra 21. april 2021 ændret rejsevejledningen, således at alle lande og regioner fremover opdeles i farverne gul, orange og rød. Udenrigsministeriet fraråder ikke-nødvendige rejser til orange lande samt alle rejser til røde lande. For gule lande gælder en opfordring til at være forsigtig.

Du kan læse Udenrigsministeriets rejsevejledning her, hvor der også findes kort med angivelse af farver: <https://um.dk/da/rejse-og-ophold/rejse-til-udlandet/coronavirus/>

Vi opfordrer dig til at holde dig ajour med rejsevejledningen, såfremt du påtænker en ferierejse til udlandet.

**Hvis du rejser til et gult land**

Hvis du vælger at rejse på ferie til et gult land, henstiller vi til, at du overholder kravet om test i forbindelse med indrejse til Danmark. Hvis testen er positiv, bedes du straks oplyse os herom, så vi kan træffe vores forholdsregler. Der gælder ikke noget krav om isolation ved indrejse fra gule lande.

**Hvis du rejser til et orange eller rødt land**

Hvis du vælger at gennemføre en ferierejse til et orange eller rødt land i strid med Udenrigsministeriets rejsevejledning, må du forvente, at vi ikke vil kunne modtage dig på arbejde i op til 10 dage efter din hjemkomst, hvor der gælder et krav om isolation. Isolation vil dog kunne afbrydes ved negativt svar på en PCR-test foretaget tidligst på fjerdedagen efter indrejse til Danmark.

Hvis du er færdigvaccineret og/eller tidligere smittet med fast bopæl i Danmark, er du dog fra 1. maj 2021 undtaget fra kravet om test og isolation ved indrejse til Danmark fra orange lande. Ved indrejse til Danmark fra røde lande gælder der fortsat et isolationskrav, uanset om du er færdigvaccineret og/eller tidligere smittet. Isolationen vil kunne afbrydes ved en negativ PCR-test taget tidligst på fjerdedagen efter indrejse til Danmark.

Hvis du ikke er undtaget fra kravet om isolation, vil de op til 10 dages isolation vil være uden løn, medmindre vi vurderer, at du kan arbejde hjemmefra, eller vi aftaler, at du kan afvikle yderligere ferie, afspadsering mv. Din adfærd vil eventuelt også kunne få ansættelsesretlige konsekvenser i form af opsigelse eller evt. bortvisning, hvis dit fravær udgør en belastning for driften.

Hvis du bliver smittet med coronavirus under en ferierejse i strid med Udenrigsministeriets rejsevejledninger, må du forvente, at det vil blive anset for selvforskyldt sygefravær. Du vil i så fald ikke have ret til sygeløn under sygefraværet, ligesom din adfærd eventuelt vil kunne få ansættelsesretlige konsekvenser i form af advarsel, opsigelse eller evt. bortvisning, hvis dit fravær udgør en belastning for driften.

Hvis du planlægger at gennemføre eller evt. allerede for nylig har gennemført en ferierejse til et orange eller rødt land, bedes du straks oplyse os herom, så vi kan træffe vores forholdsregler.

**Hvis du har spørgsmål?**

Hvis du har spørgsmål eller bemærkninger til ovenstående, er du velkommen til at kontakte [person] på [tlf.] og [e-mail].

Husk også generelt at overholde Sundhedsstyrelsens generelle råd til forebyggelse af smittespredning, uanset hvor og hvordan du holder ferie.

Med venlig hilsen

[Virksomheden]